《次韵和彭少逸送晁以道》
宋代·王安中

吾军久不张，建鼓觅同道。苍黄一二获，便作百万号。

我行初济河，首得晁彭耗。轻车驾驷马，邂逅王良造。

悠然望八极，颇已快远抱。两公前后辈，凛凛不殊操。

晁文早纬国，辅以家学奥。向来宏词出，古气轧盘诰。

萧生宁抱关，肯补郎衣皂。老成吾犹及，孝友神所劳。

彭诗动惊俗，祖屈实自悼。追奇诣岑险，展读眩欲眊。

知名渔父篇，雅惬志和好。勿前丞相嗔，何恃翰林傲。

方将摩二垒，并可漱双瀑。瓜代苦敦薄，火攻良抵冒。

荆州一人半，才慰阿坚到。只今事行李，遽欲戒驺导。

箕山老仙伯，远行避喧噪。纷纷户外屦，三沐安无躁。

仲氏往吹篪，吾党端有靠。坐念玉壶冰，讵堪风日曝。

鲁公屋漏笔，莫靳平安报。否泰等时雨，春旱必秋涝。

努力加饭餐，自馀何足祷。无卿我定豪，别语愿忠告。

睡翁赖少留，意适如爬瘙。大臣不暑行，官小奈亲耄。

网罗今转疏，机阱岂重蹈。得失傥未量，天理问禆灶。

作者简介：王安中(1075～1134) 北宋末、南宋初词人。字履道，号初寮。中山阳曲（今山西太原）人。年青时曾从师苏轼、晁说之。晁教以为学当谨初，故牓其室为初寮。哲宗元符三年(1100)进士。徽宗时历任翰林学士、尚书右丞。以谄事宦官梁师成、交结蔡攸获进，又附和宦官童贯、大臣王黼，赞成复燕山之议，出镇燕山府。后又任建雄军节度使、大名府尹兼北京留守司公事。靖康初，被贬送象州安置。高宗即位，又内徙道州，复任左中大夫，不久去世。